CELEX: 32015D0546
Language: lt
Date: 1427760000000
Title: 2015 m. kovo 31 d. Komisijos įgyvendinimo sprendimas (ES) 2015/546, kuriuo leidžiama pagal Europos Parlamento ir Tarybos reglamentą (EB) Nr. 258/97 išplėsti mikrodumblių Schizochytrium sp. aliejaus, kuriame gausu DHR ir EPR, kaip naujos maisto sudedamosios dalies, paskirtį (pranešta dokumentu Nr. C(2015) 2083)

2.4.2015   
            
            
               LT
            
            
               Europos Sąjungos oficialusis leidinys
            
            
               L 90/11
            
         KOMISIJOS ĮGYVENDINIMO SPRENDIMAS (ES) 2015/546
   2015 m. kovo 31 d.
   kuriuo leidžiama pagal Europos Parlamento ir Tarybos reglamentą (EB) Nr. 258/97 išplėsti mikrodumblių Schizochytrium sp. aliejaus, kuriame gausu DHR ir EPR, kaip naujos maisto sudedamosios dalies, paskirtį
   
      
         (pranešta dokumentu Nr. C(2015) 2083)
      
   
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2012 m. liepos 6 d. Jungtinės Karalystės kompetentingos institucijos leido pagal Reglamentą (EB) Nr. 258/97 pateikti rinkai mikrodumblių Schizochytrium sp. aliejų, kuriame gausu dokozaheksaeno rūgšties (toliau – DHR) ir eikozapentaeno rūgšties (toliau – EPR), kaip tam tikruose maisto produktuose skirtą naudoti naują maisto sudedamąją dalį;
            
         
               (2)
            
            
               2012 m. lapkričio 19 d. bendrovė „DSM Nutritional Products“ Jungtinės Karalystės kompetentingoms institucijoms pateikė prašymą išplėsti mikrodumblių Schizochytrium sp. aliejaus, kuriame gausu DHR ir EPR, kaip naujos maisto sudedamosios dalies, paskirtį;
            
         
               (3)
            
            
               2013 m. balandžio 29 d. Jungtinės Karalystės kompetentinga maisto kontrolės tarnyba pateikė pirminio vertinimo ataskaitą. Toje ataskaitoje padaryta išvada, kad šio dumblių aliejaus naudojimo paskirties išplėtimas atitinka Reglamento (EB) Nr. 258/97 3 straipsnio 1 dalyje nustatytus naujų maisto produktų kriterijus;
            
         
               (4)
            
            
               2013 m. liepos 9 d. Komisija išsiuntė pirminio vertinimo ataskaitą kitoms valstybėms narėms;
            
         
               (5)
            
            
               buvo pareikšti pagrįsti prieštaravimai per Reglamento (EB) Nr. 258/97 6 straipsnio 4 dalies pirmoje pastraipoje numatytą 60 dienų laikotarpį;
            
         
               (6)
            
            
               2014 m. kovo 25 d. Komisija pasikonsultavo su Europos maisto saugos tarnyba (toliau – EFSA), prašydama jos papildomai įvertinti mikrodumblių Schizochytrium sp. aliejaus, kuriame gausu DHR ir EPR, kaip naujos maisto sudedamosios dalies, paskirties išplėtimą remiantis Reglamentu (EB) Nr. 258/97;
            
         
               (7)
            
            
               2014 m. rugsėjo 18 d. EFSA priėmė mokslinę nuomonę dėl mikrodumblių Schizochytrium sp. aliejaus, kuriame gausu DHR ir EPR, kaip naujos maisto sudedamosios dalies, paskirties išplėtimo (2), kurioje padarė išvadą, kad jis yra saugus, jeigu naudojamas pagal siūlomas paskirtis ir laikantis pasiūlytų koncentracijos verčių;
            
         
               (8)
            
            
               ta nuomonė suteikia pakankamą pagrindą nustatyti, kad mikrodumblių Schizochytrium sp. aliejaus, kuriame gausu DHR ir EPR, naudojimas pagal siūlomas paskirtis ir laikantis pasiūlytų koncentracijos verčių atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (9)
            
            
               Europos Parlamento ir Tarybos direktyvoje 2002/46/EB (3) nustatyti maisto papildams taikomi reikalavimai. Mikrodumblių Schizochytrium sp. aliejų, kuriame gausu DHR ir EPR, turėtų būti leidžiama naudoti nepažeidžiant tuose teisės aktuose nustatytų reikalavimų;
            
         
               (10)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   I priede nurodytą mikrodumblių Schizochytrium sp. aliejų, kuriame gausu DHR ir EPR, galima pateikti Sąjungos rinkai kaip naują maisto sudedamąją dalį nepažeidžiant Direktyvos 2002/46/EB nuostatų, jei ši nauja maisto sudedamoji dalis naudojama II priede nurodytai paskirčiai ir neviršijamas tame priede nustatytas didžiausias kiekis.
   2 straipsnis
   Ženklinant maisto produktus, kurių sudėtyje yra mikrodumblių Schizochytrium sp. aliejaus, kuriame gausu DHR ir EPR, kurį leidžiama naudoti šiuo sprendimu, rašomas jo pavadinimas „mikrodumblių Schizochytrium sp. aliejus, kuriame gausu DHR ir EPR“.
   3 straipsnis
   Šis sprendimas skirtas bendrovei „DSM Nutritional Products“, 6480 Dobbin Road, Columbia, MD 21045, JAV.
   
      Priimta Briuselyje 2015 m. kovo 31 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA leidinys 2014 m.; 12 (10): 3843.
   
      (3)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      I PRIEDAS
      
         Mikrodumblių Schizochytrium sp. aliejaus, kuriame gausu DHR (dokozaheksaeno rūgšties) ir EPR (eikozapentaeno rūgšties), specifikacija
      
      
                  Bandymas
               
               
                  Specifikacija
               
            
                  Rūgščių skaičius
               
               
                  Ne daugiau kaip 0,5 mg KOH/g
               
            
                  Peroksidų skaičius (PS)
               
               
                  Ne daugiau kaip 5,0 meq/kg aliejaus
               
            
                  Drėgnis ir lakiosios medžiagos
               
               
                  Ne daugiau kaip 0,05 %
               
            
                  Nemuilinamosios medžiagos
               
               
                  Ne daugiau kaip 4,5 %
               
            
                  Riebalų rūgščių transizomerai
               
               
                  Ne daugiau kaip 1,0 %
               
            
                  DHR kiekis
               
               
                  Ne mažiau kaip 22,5 %
               
            
                  EPR kiekis
               
               
                  Ne mažiau kaip 10 %
               
            
   
      II PRIEDAS
      
         Leidžiamas mikrodumblių Schizochytrium sp. aliejaus, kuriame gausu DHR (dokozaheksaeno rūgšties) ir EPR (eikozapentaeno rūgšties), naudojimas
      
      
                  Maisto produktų kategorija
               
               
                  Didžiausias leidžiamas DHA ir EPA kiekis (mg per parą)
               
            
                  Maisto papildai
               
               
                  Gamintojo rekomenduojama dozė suaugusiesiems, išskyrus nėščias ir žindančias moteris – 3 000 mg.